Jakob Jørgen Rendler

Jakob Jørgen Rendler (født i Prausitz nær Meissen i Sachsen, død 1774) var klokkestøper og gjørtler i Kristiansand midt på 1700-tallet. Han produserte kirkeklokker til mange kirker i Agder og hadde også leveranser til Danmark. Han var en av mange håndverkere fra Tyskland som slo seg ned i norske byer tidlig på 1700-tallet.

Personlige liv
Rendler var født i landsbyen Prausitz i nærheten av byen Meissen i Sachsen. Årstallet for hans fødsel er ukjent, det er også usikkert når han etablerte seg i Kristiansand. I 1734 var han etter alt å dømme en utlært håndverker som var i stand til å påta seg store oppdrag. En må derfor anta at han var født rett før eller etter år 1700. Han døde 1774, og var da trolig en gammel mann.

Virke
Rendler støpte en rekke kirkeklokker til kirker i Danmark og i Norge, spesielt i Agder-fylkene, og mange av dem er stadig i bruk. Rendlers klokker er solid håndverk; de er alltid påført mesterens navn og årstall, og gjerne et lite vers. Ofte dreide det seg om omstøpninger; gamle klokker ble støpt om til nye.

Klokker støpt av Rendler (utvalg) 

 Kristiansand: Den gamle domkirken i Kristiansand ble ødelagt av brann i 1734. Rendler støpte tre nye klokker til den nye kirken: storklokken, tolvklokken og lilleklokken. Rendler leverte også gjørtlerarbeid til kirkens interiør. Men i 1880 ble også den nye kirken ødelagt av brann.
 Århus: Rendlers antatt største leveranse var i 1747, da han leverte fire nye kirkeklokker til Århus domkirke. De klokkene ble støpt i Århus.
 Sandnes kirke i Bygland hadde tidligere to kirkeklokker. I 1744 støpte Rendler dem om til én ny klokke.
 I Austre Moland kirke henger to klokker støpt av Rendler, den ene i 1750, den andre i 1754.
 I 1751 støpte Rendler klokker til kirkene i Søndeled og i Risør.
 Vegårshei kirke bestilte en klokke som ble levert 1761.
 Vestre Moland kirke fikk en klokke fra Rendler i 1766.
 I Kvås kirke henger en Rendler-kirkeklokke med årstallet 1771 innstøpt.
 På klokken som Rendler leverte til Øvrebø menighet i 1753, er innstøpt teksten «Min munn er vid, min tunge lang, jeg kaller folk til kirkegang».
 Søgne gamle kirke,
 Grindheim kirke og
 Hægeland kirke har klokker fra Rendlers verksted.

Referanser 

Klokkestøperier
Næringsliv i Kristiansand
Håndverk
Personer fra Meissen
Personer fra Kristiansand kommune